Regntíminn varir frá júní til nóvember , en nyrst í Chiapas og í Tabasco í Mexíkó er enginn þurrkatími og rignir þar alla mánuði ársins . Eftir um 300 f.Kr. er ljóst að ör menningarþróun er hafin víða á svæðinu og um 150 árum eftir upphaf okkar tímatals er kominn augljós grunnur að því sem kallað hefur verið klassíski tíminn með fjölda stórra og smárra borgríkja með píramídum , glæsilegum torgum , hofum , höllum og stjörnuskoðunarturnum af steini . Lengi töldu fræðimenn að Mayaþjóðir hefðu verið einstaklega friðsælar og sjaldan átt í stríðum við nágranna sína . Algengt var að herleiðangrar væru gerðir út til að afla fanga til fórna í aðdraganda stórra tíðinda , vígslu nýrra hofa , vígslu nýrra konunga og svo framvegis . Hins vegar gerðist það aldrei meðal Mayanna að stór ríki mynduðust er spönnuðu víðáttumikil svæði . Tími Mayanna , frá mótunartímanum til loka póstklassíska tímans , er ríflega þúsund ár , og á þessum tíma tókst þeim að skapa menningu er tvímælalaust náði meiri hæðum en annars staðar þekktist í nýja heiminum . Sama er hvar gripið er niður . Þótt einstakar þjóðir í sögu álfunnar , svo sem Teotihuacán , Aztekar eða Inkar , hafi vissulega skapað öflugri ríki , má hiklaust fullyrða að engin þjóð hafi haft tærnar þar sem Mayarnir höfðu hælana í listrænni tjáningu í hvers konar formlistum né náð viðlíka hæð í andlegum menntum og vísindum . Og enn eru að finnast áður óþekktar fornminjar sem fylla æ betur út í heildarmyndina um sögu og menningarlega yfirburði þessara makalausu þjóða .